রামভজ দত্তচৌধুরী

পণ্ডিত রামভজ দত্তচৌধুরী () ( ২৬ ফেব্রুয়ারি ১৮৬৬  ৬ আগস্ট ১৯২৩) ছিলেন ভারতের স্বাধীনতা সংগ্রামে অন্যতম গান্ধীবাদী নেতা, সমাজ সংস্কারক ও কবি। তিনি ছিলেন  ভারতীয় জাতীয় কংগ্রেসের প্রতিষ্ঠাতা-সদস্য। তিনি তার জীবৎকালে কংগ্রেসের সমস্ত বার্ষিক অধিবেশনে অংশগ্রহণ করেন। ভগৎ সিং-এর কাকা সর্দার অজিত সিং, লালা লাজপত রায়, লালা হরকিষণ সিং ও মাস্টার আমির চাঁদের মতো বিপ্লবীদের সাথে রামভজের ঘনিষ্ঠ যোগাযোগ ছিল।

জন্ম ও প্রারম্ভিক জীবন

রামভজ দত্ত চৌধুরীর জন্ম ১৮৬৬ খ্রিস্টাব্দের  ২৬ ফেব্রুয়ারি  ব্রিটিশ ভারতের অধুনা  পাকিস্তানের  পাঞ্জাব প্রদেশের নারোওয়াল জেলার কাঞ্জরুর নামক গ্রামের এক বিশিষ্ট ব্রাহ্মণ পরিবারে। পিতা রাধাকৃষ্ণ দত্তচৌধুরী। রামভজ  লাহোরের এফ সি কলেজ (ফরম্যান ক্রিশ্চিয়ান কলেজ) থেকে স্নাতক হন এবং পরে আইনের ডিগ্রি অর্জন করে লাহোর হাইকোর্ট আইন অনুশীলন করতে থাকেন। যৌবনকালেই রামভজ আর্য সমাজে যোগ দেন। এরফলে প্রথমদিকে পরিবারিক সম্পর্ক ছিন্ন হলেও সময়ান্তরে স্বাভাবিক হয়ে যায়। পাঞ্জাবের আর্য সমাজের সঙ্গে কলকাতার আদি  ব্রাহ্ম সমাজের ঘনিষ্ঠ সংযোগ স্থাপিত হলে আর্যসমাজী রামভজ দত্তচৌধুরীর সঙ্গে মহর্ষি দেবেন্দ্রনাথের দৌহিত্রী সরলা দেবীর বিবাহের কথাবার্তা চলতে থাকে। এরপূর্বেই অবশ্য রামভজের দ্বিতীয় পত্নী বিয়োগ হয়। সরলা দেবী অবিভাবক-অবিভাবিকাদের অভিমত সসম্ভ্রমে মেনে নেন। ১৯০৫ খ্রিস্টাব্দে রামভজ ও সরলা দেবী বিবাহ বন্ধনে আবদ্ধ হন।  ১৯০৫ খ্রিস্টাব্দ হতে রামভজ দত্তচৌধুরীর প্রয়াণ কাল ১৯২৩ খ্রিস্টাব্দ পর্যন্ত সরলা দেবী স্বামীর কর্মস্থল লাহোরে অতিবাহিত করেন। ১৯০৭ খ্রিস্টাব্দের ৩ জানুয়ারি তাদের একমাত্র পুত্র দীপক-এর জন্ম হয়। দীপক ১৯১৮-১৯ খ্রিস্টাব্দে বোলপুর-শান্তিনিকেতনে পড়াশোনা করেন।

রাজনৈতিক ক্রিয়াকলাপ

পণ্ডিত রামভজ দত্তচৌধুরী গতানুগতিক রাজনৈতিক আন্দোলনের সমর্থক ছিলেন না। তিনি উগ্রপন্থী রাজনীতিক ছিলেন। রাজনীতির ক্ষেত্রে তার নব ভাব প্রচারের জন্য ইংরাজী ও উর্দু ভাষায় দ্য হিন্দুস্তান নামের দুটি সাপ্তাহিক প্রকাশ করেন। হিন্দুস্তান-এ উগ্র রাজনৈতিক মতামত প্রকাশের কারণে ব্রিটিশ শাসক ক্রোধে তাঁর ব্যবহারজীবির লাইসেন্স বা অনুমতি বাতিল করতে উদ্যত হলে সরলা দেবী পরবর্তীতে সম্পাদক ও স্বত্বাধিকারী হন।

রামভজ ও সরলা দেবী ১৯১৯ খ্রিস্টাব্দে মহাত্মা গান্ধীর অনুসারী হন। পুত্র দীপককে শান্তিনিকেতন থেকে মহাত্মা গান্ধীর  সবরমতী আশ্রমে পাঠান যথোপযুক্ত শিক্ষার জন্য। গান্ধীজি তাদের দেশপ্রেম এবং আত্মত্যাগের চেতনার জন্য  প্রশংসা করতেন। রামভজ যে বার্তা কাজের মাধ্যমে দিতে চাইতেন প্রকৃত পক্ষে তা ছিল সমগ্র পাঞ্জাবের জন্যই। স্বদেশী আন্দোলনের প্রতি নিষ্ঠা তার পুত্রের বিবাহের জন্য সমস্ত বিদেশী পোষাক বর্জন করার সিদ্ধান্ত মহাত্মার কাছে আরো স্পষ্ট হয়েছিল। প্রসঙ্গত, মহাত্মা গান্ধীর সাথে রামভজের ভাতৃসম সম্পর্ক ছিল। সরলা দেবী চৌধুরানী ও মহাত্মা গান্ধী দীপকের সাথে ইন্দিরার বিবাহের প্রস্তাব দিয়েছিলেন জওহরলাল নেহেরু-র কাছে। তা বাস্তবায়িত না হওয়ায় শেষ পর্যন্ত দীপকর বিবাহ হয় মহাত্মা গান্ধীর নাতনি রাধা'র সাথে। কংগ্রেসকে শক্তিশালী ও গতিশীল করার লক্ষ্যে প্রাথমিক পর্যায়ের কার্যকলাপে তিনি গভীর আগ্রহ প্রদর্শন করেন তিনি। পাঞ্জাব কংগ্রেস কমিটির সভাপতি ও ভারতীয় জাতীয় কংগ্রেসের কার্যকরী কমিটির সদস্য তিনি কংগ্রেসের সমস্ত বার্ষিক অধিবেশনে উপস্থিত থেকে বিভিন্ন বিষয়ে সদর্থক মতামত, সমর্থন প্রদান করেন। যেমন-
১৯০০ খ্রিস্টাব্দে উচ্চতর সরকারি চাকরি থেকে ভারতীয়দের বাদ দেওয়ার নিন্দা জানানোর জন্য  সুরেন্দ্রনাথ বন্দ্যোপাধ্যায়ের আনা প্রস্তাব সমর্থন করেন;
১৯০৫ খ্রিস্টাব্দে দুর্ভিক্ষ, দারিদ্র্য এবং ভূমি রাজস্ব সংক্রান্ত প্রস্তাব আনেন;
১৯০৮ খ্রিস্টাব্দে কংগ্রেসের ২৩তম অধিবেশনে তিনি সেনাবাহিনীতে উচ্চ পদে ভারতীয়দের জন্য উন্মুক্ত করার দাবিতে একটি প্রস্তাব উত্থাপন করেন;
১৯১০ খ্রিস্টাব্দে এলাহাবাদে ২৫ তম অধিবেশনে ভারতের ভাইসরয় এবং গভর্নর-জেনারেল লর্ড হার্ডিঞ্জের কাছে একটি ভাষণ উপস্থাপনের জন্য নিযুক্ত একটি কমিটিতে তিনি পাঞ্জাবের প্রতিনিধিত্ব করেন;
১৯১৩ খ্রিস্টাব্দে করাচিতে কংগ্রেসের ২৮তম অধিবেশনে তিনি কানাডা সরকারের বর্ণগত বৈষম্যের নীতির নিন্দা করেন। রাওলাট আইনের বিরোধিতা করেন।

জালিয়ানওয়ালাবাগ হত্যাকাণ্ডের পর, ভারত প্রতিরক্ষা আইনের অধীনে লাহোর ষড়যন্ত্র মামলায় ব্রিটিশ সরকার ১৯১৯ খ্রিস্টাব্দের ১৪ এপ্রিল হরকিষণ লাল এবং দুনি চাঁদের সাথে তাঁকে গ্রেপ্তার করে এবং তাঁর সমস্ত সম্পত্তি বাজেয়াপ্ত করে। অবশ্য সংস্কার পরিকল্পনা প্রবর্তনে যাতে অনুকূল পরিবেশ তৈরি করা যায় সেকারণে ১৯১৯ খ্রিস্টাব্দে অমৃতসরে কংগ্রেস অধিবেশনের আগেই তিনি মুক্তি পান।

রামভজ দত্তচৌধুরী লাহোর পৌর কর্পোরেশনের সদস্য ছিলেন। ১৯০৮ খ্রিস্টাব্দের সেপ্টেম্বর মাসে পাঞ্জাব প্রদেশে অস্থিরতার কারণ ব্যাখ্যা করার জন্য ইংল্যান্ডে যান এবং অস্থিরতা প্রশমনের জন্য সরকারকে তার পরিকল্পনা বাস্তবায়ন করতে হয়েছিল।

সমাজসেবামূলক কার্যকলাপে

স্বামী শ্রদ্ধানন্দের মতো, রামভজ দত্ত চৌধুরীও ছিলেন আর্য সমাজের একজন বিশিষ্ট সদস্য। আর্য সমাজীদের অন্যতম প্রধান কাজ অনুন্নতদের উন্নতিসাধনে শিক্ষাবিস্তার। রামভজ এই কাজের ভার গ্রহণ করেন। তার পত্নী সরলা দেবী নারীজাতির মধ্যে শিক্ষাবিস্তারে যেমন লিপ্ত ছিলেন, তেমনই স্বামীর কাজেও সহায়ক হন। 
তাছাড়াও,পাঞ্জাব প্রদেশের হতদরিদ্র মানুষের জন্যও অনেক সমাজসেবামূলক কাজ করেছিলেন। কাংড়া ভূমিকম্পের সময় তিনি ত্রাণকার্যে নেতৃত্ব দেন। গুরুদাসপুর জেলার হতদরিদ্র শ্রেণীর মানুষ উপকৃত হয়।

জীবনাবসান

১৯২৩ খ্রিস্টাব্দে মুসৌরি অবস্থানকালে পণ্ডিত রামভজ হঠাৎই অসুস্থ হন। কিন্তু চিকিৎসা ও সরলা দেবীর সেবা-শুশ্রুষা সত্ত্বেও ৬ আগস্ট ৫৭ বৎসর বয়সে মুসৌরিতে প্রয়াত হন। 

রামভজের মৃত্যুর পর গুরুদাসপুর জেলার আওয়াংখা গ্রামে বি ডি বিড়লার পৃষ্ঠপোষতায় "পণ্ডিত রামভজ দত্ত বেদশালা" স্মারক নির্মিত হয়। ১৯৩২ খ্রিস্টাব্দ হতে পণ্ডিত রামভজ দত্তচৌধুরীর জন্মদিন শ্রদ্ধার সাথে পালিত হয়।

তথ্যসূত্র

বিষয়শ্রেণী:১৮৬৬-এ জন্ম
বিষয়শ্রেণী:১৯২৩-এ মৃত্যু
বিষয়শ্রেণী:ব্রিটিশ শাসনামলে বাংলার বিপ্লবী
বিষয়শ্রেণী:নারোওয়াল জেলার ব্যক্তি
বিষয়শ্রেণী:ভারতীয় জাতীয় কংগ্রেসের রাজনীতিবিদ